KIRJALLINEN KYSYMYS E-3188/02 esittäjä(t): María Sornosa Martínez (PSE) komissiolle. Yhteisön tärkeänä pitämän Marjal de Almenaran alueen suojelu.



Virallinen lehti nro 155 E , 03/07/2003 s. 0108 - 0109



KIRJALLINEN KYSYMYS E-3188/02 esittäjä(t): María Sornosa Martínez (PSE) komissiolle (7. marraskuuta 2002) Aihe: Yhteisön tärkeänä pitämän Marjal de Almenaran alueen suojelu Vuoden 2000 alussa ilmoitin komissiolle, että Marjal de Almenaran alueella, jota on ehdotettu yhteisön tärkeänä pitämäksi alueeksi, käytetään ympäristölle haitallisia viljelymenetelmiä (E-0520/00(1)). Komissio otti tämän asian johdosta yhteyttä Espanjan viranomaisiin, mutta se ei ole saanut niitä muuttamaan kantaansa. Pikemminkin päinvastoin: aluetta, jota Espanja oli ehdottanut suojelualueeksi, on supistettu 85 000 neliömetrillä, kuten käy ilmi kosteikkoalueiden luettelointia koskevasta Valencian itsehallintoalueen hallituksen (joka on viime kädessä vastuussa Natura 2000 -verkostoon sisällytettävien valencialaisten yhteisön tärkeinä pitämien alueiden määrittelemisestä) hankkeesta. Kaupunkisuunnitteluun liittyvät päämäärät ovat tärkein syy tämän alunperin luonnonpuistoksi tarkoitetun alueen supistamiseen. Kiinteistöalan yritys Inmuebles WJK S.L. on jo antanut Terra Canet SA -nimisen yrityksen tehtäväksi aloittaa rakennustyöt, ja kyseinen yritys on aloittanut kuivattamisen ja kasvuston poistamisen Marjal de Almenar -alueeseen kuuluvalla Almardá de Sagunton rannalla sijaitsevalla 85 000 neliömetrin suuruisella alueella. Komissiolla on myös hallussaan seuraavat asiakirjat: - oikeusasioita käsittelevän alueviraston alaisen oikeuslääketieteen laitoksen antama ekotoksisuutta koskeva lausunto, - Valencian yliopiston maantieteen laitoksen professori Rosselló Vergerin asiantuntijalausunto, - Valencian yliopiston maantieteen laitoksen professori Eulalia Sanjaumen lausunto, joissa viranomaisia kehotetaan suojelemaan kyseistä 85 000 neliömetrin suuruista marskimaa-aluetta, jolla on nyt aloitettu rakennustyöt. Näissä raporteissa korostetaan Almardán ranta-alueen erityistä ympäristöllistä arvoa ja pyydetään kaupunkisuunnitelman muuttamista, jotta alue voidaan säilyttää. Aikooko komissio hyväksyä vain osan kyseistä marskimaata yhteisön tärkeänä pitämäksi alueeksi niin, että kyseistä ympäristöllisesti erittäin arvokkaana pidettyä 85 000 neliömetrin aluetta ei oteta siihen mukaan? Mihin toimiin komissio aikoo ryhtyä marskimaalla jolla ovat käynnissä rakennustyöt elävien suojeltujen lajien säilymisen takaamiseksi? (1) EYVL C 26 E, 26.1.2001, s. 55. Margot Wallströmin komission puolesta antama vastaus (11. joulukuuta 2002) Parlamentin jäsen on ilmaissut huolensa niistä valintaperusteista, joita Espanjan viranomaiset ovat käyttäneet ehdottaessaan Marjal de Almenaran aluetta yhteisön tärkeänä pitämäksi alueeksi. Kysyjän mukaan Valencian itsehallintoalue on sisällyttänyt tämän alueen kosteikkoalueiden luetteloonsa ehdotettua yhteisön tärkeänä pitämää aluetta suurempana. Espanja on ehdottanut Valencian itsehallintoalueella sijaitsevaa Marjal de Almenaran aluetta ES5223007 Natura 2000 -verkostoon sisällytettäväksi yhteisön tärkeänä pitämäksi alueeksi. Alueen pinta-ala on 1 497 hehtaaria. Komissio haluaa täsmentää, että valintaperusteet, joita Valencian itsehallintoalue käyttää sisällyttäessään alueita kosteikkoalueiden luetteloonsa, eroavat jäsenvaltioiden käyttämistä perusteista niiden määrittäessä ja osoittaessa alueita, joita ehdotetaan yhteisön tärkeinä pitämiksi alueiksi. Yhteisön tärkeinä pitämien alueiden on oltava luontodirektiivin(1) liitteessä III (1 vaihe) esitettyjen valintaperusteiden mukaisia. Nämä perustuvat kansalliseen arvioon alueiden suhteellisesta merkityksestä kullekin yhteisön tärkeänä pitämälle luontotyypille ja yhteisön tärkeänä pitämälle lajille, joiden suojelemiseksi on osoitettava erityisten suojelutoimien alueita. Komissio arvioi tammikuussa 2003 pidettävän seuraavan biomaantieteellisen seminaarin yhteydessä Euroopan ympäristönsuojelua ja biologista monimuotoisuutta käsittelevän teemakeskuksen kanssa kaikki jäsenvaltioiden Välimeren alueelta ehdottamat alueet elinympäristödirektiivin liitteessä III (2 vaihe) esitettyjen perusteiden mukaisesti. Jos alueiden arviointi osoittaa, että jokin jäsenvaltio ei ole ehdottanut riittävästi alueita, jotka täyttävät tiettyjä luontotyyppejä ja lajeja koskevan direktiivin 92/43/ETY vaatimukset, komissio pyytää jäsenvaltiota osoittamaan lisää alueita. Jos nämä lisäksi osoitetut alueet eivät ole elinympäristödirektiivin tavoitteiden mukaiset, Natura 2000 -verkosto on kyseisten luontotyyppien ja/tai lajien osalta epätäydellinen. Siten luettelo säilyy avoimena, niin että siihen voidaan sisällyttää lisää alueita. Ehdotettujen Natura 2000 -alueiden ulkopuolella esiintyvien lajien suojelussa toimivaltaisia viranomaisia ovat jäsenvaltiot. Ne vastaavat sekä luonnonperinnön säilyttämisestä että alueillaan olevien Natura 2000 -alueiden hoidosta. Komission tehtävänä on ainoastaan varmistaa, että yhteisön asetuksia ja direktiivejä noudatetaan. (1) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelemisesta (EYVL L 206, 22.7.1992).